Ebola versprei na stad, bedreig land se bureArgieffoto (September 2018) (Foto: AP Photo/Al-hadji Kudra Maliro, File) Owerhede in die Demokratiese Republiek van die Kongo (DRK) het ŉ oproep vir kalmte gedoen nadat ŉ geval van die dodelike Ebola-virus in die stad Goma aangemeld is. Die Wêreldgesondheidsorganisasie (WGO) het gesê die geval kan die situasie in die land op ŉ mespunt dryf omdat die stad ŉ bevolking van meer as ŉ miljoen mense het. Goma lê op die grens van die DRK en Rwanda en word ook as ŉ kultuur- en vervoermiddelpunt in die Kivu-provinsie beskou, het BBC.com berig. Die WGO het egter vertroue uitgespreek in sy planne om die voorval te hanteer. In die jongste geval is die siekte Sondag by ŉ 46-jarige pastoor geïdentifiseer wat ná ŉ 200 km rit per bus in Goma aangekom het. Die man het glo op die bus begin siek voel. Hy het vermoedelik deur drie padblokkades beweeg waar mense vir die siekte getoets word, sonder dat iemand besef het hy het ebola. Volgens Carly Nzanzu, goewerneur van die streek, is die pasiënt onmiddellik geïsoleer en is die siekte gelukkig in ŉ baie vroeë stadium ontdek. Die busbestuurder en 18 ander passasiers wat saam met die pastoor gereis het, is ook reeds opgespoor en teen die virus ingeënt. Tedros Adhanom Ghebreyesus, direkteur-generaal van die WGO, het gesê gesondheidsowerhede het Maandag ŉ noodvergadering belê om die voorval en die hantering daarvan te bespreek. “Ons is egter vol vertroue dat die nodige maatreëls ingestel is om die verspreiding van Ebola in Goma te voorkom. Nietemin kan ons nie te versigtig wees nie,” het hy gesê. Rwanda het in tussen gesê die land is op ŉ hoë gereedheidsbasis om Ebola-uitbreking in dié land te hanteer. Diane Gashumba, Rwanda se gesondheidsminister, het haar na Gisenyi gehaas nadat die Goma-geval bevestig is. Sy het mense aangeraai om twee keer te dink voordat hulle na plekke reis waar die siekte geïdentifiseer is. Luidens die BBC loop mense vrylik oor die grens tussen Gisenyi en Goma wat kommer oor die moontlike verspreiding van die siekte laat toeneem. Die siekte word nou wyd as ŉ bedreiging vir die DRK se bure gereken nadat verskeie gevalle van Ebola ook onlangs in Uganda en selfs op die grens van Suid-Soedan gerapporteer is. Ebola is ongeveer 11 maande gelede vir die eerste keer in die ooste van die DRK gediagnoseer. Sowat 1 600 mense het reeds weens die siekte gesterf en 12 nuwe gevalle word byna daagliks aangemeld. Volgens Medicalxpress.com is daar meer as 2 239 gevalle in Junie van die siekte gediagnoseer, wat dit die tweede grootste uitbreking van die gevreesde virus maak. ŉ Ligpunt is dat daar sedert die grootste epidemie van die Ebola-virus, tussen 2014 tot 2016 in die weste van Afrika, ŉ entstof vir die siekte ontwikkel is. Sowat 700 pasiënte het in die DRK-uitbreking volkome van die siekte genees en 160 000 inwoners is teen die siekte ingeënt. ŉ Verdere 3 000 gesondheidswerkers is ook teen die virus ingeënt. Ebola-virus. Argieffoto. In tussen het Mark Lowcock, noodhulpkoördineerder vir die Verenigde Nasies (VN) Maandag in Genève, Switserland, gewaarsku dat die stryd teen Ebola veel groter internasionale steun sal vereis. Volgens die African News Agency kom Lowcock se waarskuwing nadat die dodelike siekte dreig om buite die DRK se grense te versprei en gesondheidwerkers gereeld in die land aangeval word. Sedert Januarie is daar reeds meer as 200 aanvalle op gesondheidsfasiliteite en werkers aangeteken. Ebola is ŉ virus wat aanvanklik ŉ skielike koors, intense swakheid, spierpyn en ŉ seer keel veroorsaak. Die siekte skakel dan later om na braking, diarree en interne en eksterne bloeding. Ebola besmet mense deur noue kontak met besmette diere, insluitende sjimpansees, vlermuise en bosbokke. Mense word verder besmet wanneer hulle direkte kontak het met die bloed, braking, ontlasting of liggaamsvloeistowwe van iemand met Ebola . Dié kontak kan wees deur ŉ stukkende vel, mond of neus. Pasiënte sterf gewoonlik van dehidrasie en meervoudige orgaanversaking.